<classify> VINARA wa Ligi Kuu soka Tanzania Bara, Yanga wameibuka na ushindi wa mabao 3-2 katika mchezo dhidi ya Kagera Sugar uliochezwa jana kwenye Uwanja wa CCM, Kirumba Mwanza.Mabao ya Yanga yalifungwa na Kassim Khamis wa Kagera Sugar kajifunga, Haritier Makambo na Thabani Kamusoko huku yale ya Kagera yakifungwa na Khamis na Paulo Ngalyoma. Kwa ushindi huo, Yanga inaendelea kusalia kwenye uongozi ikifikisha pointi 74 katika michezo 31 huku Kagera Sugar ikiendelea kubaki katika mstari wa kushuka daraja kwa pointi 36.Kagera ndio ilikuwa ya kwanza kupata bao la uongozi dakika ya 30 lililofungwa na Ngalyoma kwa kichwa akiunganisha kona iliyopigwa na winga wa kushoto Ally Ramadhan. Yanga haikuchelewa kusawazisha dakika ya 34 ilipata bao ambalo Khamis alijifunga katika harakati za kuokoa mpira matokeo yaliyodumu hadi mapumziko. Kipindi cha pili Yanga iliingia kwa kasi na kupata bao la pili dakika ya 48 Makambo akimalizia mpira wa kichwa uliotokana na pasi ndefu ya beki Kelvin Yondani na Kagera kusawazisha dakika ya 58 kupitia kwa Khamis baada ya kupiga shuti kali lililomshinda kipa wa Yanga Klaus Kindoki.Sare hiyo ilisababisha kila timu kucheza kwa kasi ili kupata ushindi ambapo dakika ya 71 Yanga ilipata bao la tatu la faulo lililofungwa na kiungo Kamusoko. Faulo hiyo ilitokana na kipa wa Kagera, Jeremia Kisubi kupangua mpira nje ya eneo la hatari. Dakika ya 81 Yondani alitolewa kwa kadi nyekundu baada ya kumchezea madhambi mchezaji wa Kagera Sugar. Matokeo hayo yanamaanisha Kagera imeshindwa kuifunga Yanga msimu huu baada ya kufungwa mabao 2-1 katika mechi iliyochezwa Kaitaba.  <topic>: KITAIFA 